
За да бъдем успешни, да живеем интересно, да разпознаваме доброто и справедливостта, трябва да сме изградили умения да правим верен избор. Ученическата библиотека може ли да ни научи на това знание? 
Книгите са прозорец към света и могат да ни дарят познание за историята, изкуството, науката, природата, животните и хората, за морето, планината и космоса. В ученическата библиотека,  децата правят първите крачки в омагьосващия свят на книгите. Тези съкровищници на знания изграждат умения да правим добър избор, с които можем да постигнем всичко.
Мама много обича да чете! Тя ме заведе в нейната библиотека и цветовете, които видях за първи път у дома, тук бяха истинска дъга. Ученическата библиотека в моето училище, е същата! Безкрайни редици с книги, големи и малки, дебели и тънки, красиви букви, любопитни деца обикалят тесните коридорчета, усмихната жена ме гледа иззад  компютъра. И аз се разхождам в този лабиринт от букви, текстове и информация, зад всеки ъгъл търся съкровище. Като в онзи филм, в който на един библиотекар му се случват приключения, истински истории изпълнени с премеждия. С любопитство очаквам и на мен да ми се случат такива неща. Колко много само знае библиотекарят! Древни езици и цивилизации, чете символи и сигнали, идващи сякаш от космоса. Разказва истории за стари царства, герои и техните приключения. Има приятелка вампир. Може да пътува по целия свят, намира реликви, времето и пространството не са  пречка.    
Жената зад компютъра, нашата мила библиотекарка, ме поглежда и сякаш прочела моите мисли, ми подава книга, и моето приключение започва. Мечо Пух, Карлсон и Пипи Дългото Чорапче ме въвеждат в страната на доброто и верните приятели. Врабчетата са истински деца. В Приказките виждам вълшебен свят,  с много поуки. Искам да бъда работлив като Златното момче, смел като най-малкия брат от „Златната ябълка“, да не бъда лаком, свадлив, мързелив и дребен хитрец. 
Том Сойер, Хъкълбери Фин, Емил и Ян Бибиян ми показват, че ние децата често правим бели, дяволии и търсим забавления, но трябва да можем да носим отговорност и да понасяме последствията. В Робинзон Крузо и Белия Зъб виждам суровата природа, но и това, че ние можем да се справяме с трудностите, стига да не се отказваме. Античните герои ме учат на сила и приключенски дух.  Доброто, което правиш на някого е добро и за теб самия.
Обикалям по света, пресичам долини и реки, изкачвам планини и върхове, плувам в морета и океани, виждам вулкани, древни царства, черни хора, диви зверове, летя със самолети, ракети, обикалям космоса и далечни галактики, гмуркам се с подводници в дълбоки океани. Библиотеката на моето училище, ми дава цялото това богатство и възможности.  
Мястото, което може да ни подари свят на интересни приключения, да изгради умения да разпознаваме доброто от злото, да избираме справедливостта, да бъдем верни на себе си, е ученическата библиотека.  Извор на знание! Място, на което да се доверим, да потърсим и намерим отговори на толкова много въпроси, да изградим несломим дух и увереност в собствените си сили.     

